## Elena Albalat reitera el compromís de la Generalitat amb la protecció dels més jóvens i assegura que “invertir en infància és invertir en futur”

*** La consellera destaca la importància d’acompanyar els menors en situació de vulnerabilitat i garantir entorns segurs, oportunitats reals i suport a les famílies acollidores
* La titular de Servicis Socials subratlla la important labor diària dels qui cuiden dels menors tutelats per la Generalitat i recorda que el principal dret d’un xiquet o adolescent és el de viure en família**

La consellera de Servicis Socials, Família i Infància, Elena Albalat, ha reiterat el compromís del Consell amb la protecció dels més jóvens amb la convicció que “invertir en infància és invertir en futur, ja que cada xiquet o xiqueta que rep el suport de les institucions representa una oportunitat guanyada per al conjunt de la societat valenciana”.

Amb este objectiu, la consellera ha visitat la Residència d’Acolliment General d’Atenció a la Infància i Adolescència San Juan Bautista, a on ha saludat l’equip directiu i els professionals del centre i ha conversat amb ells per a conéixer la situació, les necessitats i les rutines diàries.

La responsable de Servicis Socials ha emmarcat la visita en el full de ruta de la Conselleria que preveu actuacions concretes per a avançar cap a un sistema de protecció dels menors “més humà, més àgil i més just”.

En este sentit, ha assenyalat que més de 3.900 menors formen part actualment del sistema de protecció de la Comunitat Valenciana, i ha recordat que l’objectiu del Govern Valencià és “garantir entorns dignes i segurs, reforçant la formació dels professionals i dotant els centres de ferramentes eficaces per a intervencions complexes”.

**Famílies acollidores, el millor recurs per a la infància**

La consellera ha posat en relleu la important labor diària dels qui cuiden dels menors tutelats per la Generalitat i ha recordat que el principal dret d’un xiquet o adolescent és el de viure en família.

En este sentit, ha considerat que les famílies acollidores són “el millor recurs que pot oferir el sistema de protecció a la infància”, i ha recordat que el Consell està impulsant mesures per a reforçar este model amb actuacions com la modificació del decret d’acolliment familiar, l’ampliació de deduccions fiscals, la simplificació administrativa i el pagament puntual de les prestacions.

D’altra banda, la consellera ha assegurat que el seu departament treballa “perquè cap menor quede arrere, visca a on visca i vinga d’on vinga”. Per això, ha confirmat que s’estan finalitzant obres de millora en huit centres de menors, amb una inversió de 20 milions d’euros, així com implantant millores per a avançar en la digitalització dels recursos residencials.

Finalment, Albalat ha apostat per polítiques d’infància decidides i transversals, ja que “el benestar dels menors és el termòmetre del progrés d’una societat que ha d’oferir protecció, oportunitats i esperança perquè cap menor es quede arrere, independentment del seu punt de partida”, ha conclòs.

Fecha: 26/12/2025